4 หุ้นกลุ่มเหล็กดี๊ด๊า รับเต็มราคาเหล็กวิ่งฉิว!
4 หุ้นกลุ่มเหล็กดี๊ด๊า รับเต็มราคาเหล็กวิ่งฉิว!
6 ม.ค. 2560

เป็นโอกาสกลับมามองหุ้นกลุ่มเหล็กอีกครั้ง หลังราคาหุ้นเริ่มปรับตัวขึ้นตอบรับราคาเหล็กที่กลับเข้าสู่ขาขึ้น ขณะที่ภาพรวมธุรกิจปี 2560 ราคาจะกลับมาสดใส จากการคาดการณ์ว่าดีมานด์ในประเทศจะเพิ่มขึ้นจากปีก่อนอยู่ที่ 18 ล้านตัน
“ข่าวหุ้นธุรกิจออนไลน์” จึงได้ทำการสำรวจและรวบรวมบทวิเคราะห์ของบริษัทจดทะเบียนในตลาดหลักทรัพย์แห่งประเทศไทย (บจ.) ที่ดำเนินธุรกิจเกี่ยวกับผลิตภัณฑ์เหล็ก ซึ่งมีแนวโน้มว่าผลการดำเนินงานจะปรับตัวขึ้นในทิศทางเดียวกับราคาเหล็กในตลาด
โดย บล.โกลเบล็ก ระบุในบทวิเคราะห์ ซื้อเก็งกำไร “กลุ่มเหล็ก” โดยราคาเหล็กโลกสูงสุดในรอบ 2 ปี ส่วน บล.คันทรี่ กรุ๊ป ระบุในบทวิเคราะห์ว่าราคาเหล็กแผ่นรีดร้อน (Hot Roll Coil) ยังแข็งแกร่ง คาดเป็นบวกต่อหุ้นกลุ่มเหล็กทั้งหมด ทั้งนี้บจ.ที่ราคาหุ้นปรับตัวขึ้นรับปัจจัยดังกล่าวพบว่ามีทั้งหมด 4 บจ. ได้แก่ MILL, SAM , TSTH และBSBM
 
อันดับที่ 1 บริษัท มิลล์คอน สตีล จำกัด (มหาชน) หรือ MILL โดยนางสาวจุรีรัตน์ ลปนาวณิชย์ ผู้ช่วยกรรมการผู้จัดการใหญ่ สายงานบัญชีและการเงิน MILL เปิดเผยว่า บริษัทตั้งเป้าปริมาณการขายเหล็กปี 60 จะเติบไม่ต่ำกว่า 10% จากปีนี้ที่คาดว่าปริมาณขายเหล็กจะทำได้ 1.4-1.5 ล้านตัน ซึ่งโดยปกติแล้วบริษัทจะมีการเติบโตกว่าเท่าตัวของอัตราการขยายตัวทางเศรษฐกิจ (GDP) ของประเทศ ซึ่งในปี 60 คาดว่า GDP จะเติบโตได้ราว 3%
โดยความต้องการใช้เหล็กจะเพิ่มขึ้นอย่างต่อเนื่องในปีหน้าจากการผลักดันโครงการใหม่ๆ ออกมา ขณะที่ภาคอุตสาหกรรมรถยนต์คาดว่าน่าจะขยายตัวเพิ่มขึ้นจากปี 59 เนื่องจากตลาดส่งออกยังคงได้รับอานิสงส์จากการเกิดประชาคมเศรษฐกิจอาเซียน (AEC) ประกอบกับต้นทุนการผลิตเหล็กทั่วโลกที่ปรับตัวสูงขึ้น ก็จะทำให้ราคาเหล็กในปีหน้าสูงกว่าปีนี้ที่ราคาเฉลี่ยอยู่ที่ 14 บาท/กิโลกรัม
ล่าสุดราคาหุ้น MILL ปิดตลาดวานนี้อยู่ที่ 1.67 บาท บวก 0.14 บาท หรือ 9.15% สูงสุด 1.76 บาท ต่ำสุด 1.55 บาท ด้วยมูลค่าซื้อขาย 142.75 ล้านบาท
 
อันดับที่ 2 บริษัท สามชัย สตีล อินดัสทรี จำกัด (มหาชน) หรือ SAM โดยราคาหุ้น SAM ปรับตัวขึ้นมาอย่างต่อเนื่อง นับตั้งแต่ราคาหุ้นอยู่ที่ระดับ 1.30 บาท ณ วันที่ 23 ธ.ค.59
ล่าสุดราคาหุ้น SAM อยู่ที่ 1.74 บาท บวก 0.11 บาท หรือ 6.75% สูงสุด 1.79 บาท ต่ำสุดที่ 1.62 บาท ด้วยมูลค่าซื้อขาย 110.71 ล้านบาท
 
อันดับที่ 3 บริษัท ทาทา สตีล (ประเทศไทย) จำกัด (มหาชน) หรือ TSTH โดย นายราจีฟ มังกัล กรรมการผู้จัดการใหญ่ TSTH เปิดเผยว่า บริษัทมั่นใจยอดขายเหล็กปี 59-60(สิ้นสุดมี.ค.) โตตามเป้าที่ตั้งไว้ 10% หลังผลประกอบการในช่วงครึ่งปีแรก (เม.ย.-ก.ย.59)มียอดขายสุทธิ 9.22 พันล้านบาท จากปริมาณขาย 6.15 แสนตัน เติบโต 7% จากช่วงเดียวกันของปีก่อน
ล่าสุดราคาหุ้น TSTH อยู่ที่ 1.12 บาท บวก 0.06 บาท หรือ 5.66% สูงสุด 1.13 บาท ต่ำสุดที่ 1.07 บาท ด้วยมูลค่าซื้อขาย 67.97 ล้านบาท
 
อันดับที่ 4 บริษัท บางสะพานบาร์มิล จำกัด (มหาชน) หรือ BSBM โดยราคาหุ้น BSBM ปรับตัวขึ้นแรงเป็นวันที่ 2 นับตั้งแต่ราคาหุ้นอยู่ที่ระดับ 1.60 บาท ณ วันที่ 4 ม.ค.60
ล่าสุดราคาหุ้น BSBM อยู่ที่ 1.71 บาท บวก 0.11 บาท หรือ 6.88% สูงสุด 1.71 บาท ต่ำสุดที่ 1.61 บาท ด้วยมูลค่าซื้อขาย 105.60 ล้านบาท
 
*อนึ่งข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน